
פרוטוקול מס' 554
					מישיבת ועדת החוקה, חוק ומשפט
			מיום שני, י"ח בתמוז התשס"ה ( 25 ביולי 2005), שעה: 09:30

1. הצעת חוק מימון מפלגות (תיקון מס' 28) (השתתפות בחובות לאחר התפלגות), של חבר הכנסת שאול יהלום  (פ/3308), אישור לקריאה שנייה ושלישית – דיון והצבעה

היו"ר מיכאל איתן:

	 שלום לכולם. הצעת החוק הראשונה על סדר היום היא הצעת חוק מימון מפלגות (תיקון מס' 28)(השתתפות בחובות לאחר התפלגות), של חבר הכנסת שאול יהלום (פ/3308), אישור לקריאה שנייה ושלישית. 

קרן וינשל:

	אנחנו שמנו את ההצעה שלך. אני חושבת שלמשרד המשפטים יש הערה על זה, וגם לחשבות יש הערה חדשה.  הסעיף שהוסף בעקבות ההערות שלך זה פסקה (4) שאומרת שרואה חשבון של סיעה שממנה התפלג חלק, יאפשר לרואה חשבון מטעם החלק שהתפלג לעיין במסמכים הנוגעים לחובות המפלגה. 

היו"ר מיכאל איתן:

	בסדר. 

קרן וינשל:

	ואז יש את ההצעה שלך:  היתה מחלוקת בנוגע לסכום חובות המפלגה, תובא המחלוקת להכרעת יושב-ראש הכנסת. 

היו"ר מיכאל איתן:

	 בסדר. 

שרית שפיגלשטיין:

	אנחנו חושבים שזה לא צריך להיות ההכרעה של יושב-ראש הכנסת, אלא שזה מבקר המדינה, כמו שהעלאנו בפעם הקודמת. 

היו"ר מיכאל איתן:

	מה מבקר המדינה אומר? 

קרן וינשל:

	הוא לא רוצה את זה עליו. 

נורית ישראל:

	בכל אופן לא אצלנו. 

היו"ר מיכאל איתן:

	יהיה יושב-ראש הכנסת. 


קרן וינשל:

	היה נושא חדש שהחשבות רצו להעלות. הם מפחדים שמה שיקרה  הוא שיתחיל משא ומתן בין שני רואי החשבון, ובינתיים החלק שהתפלג לא ישלם. 

טובי חכימיאן:

	 נניח ויהיה מצב שבאים ליושב ראש ועד שהיושב ראש יכריע החלק שיתפלג לא ישלם.  אנחנו מציעים שכאשר היושב ראש הכריע והם לא מסכימים להכרעה שלו, הם יתחילו לשלם ורק אחר כך הם ילכו לבית משפט. 

קרן וינשל:

	ברור שהם ילכו לבית משפט. 

יצחק לוי:

	 אני מציע להגביל את היושב  ראש בזמן, וזה הכול. 

היו"ר מיכאל איתן:

	 תוך 30 יום.  הוא יכריע תוך 30 יום והכרעתו נגמרה. הם הולכים לבית משפט ובינתיים הכרעתו קיימת.  תכתבו תוך 30 יום. 

קרן וינשל:

	תובא המחלוקת להכרעת יושב-ראש הכנסת שיכריע בעניין תוך 30 יום. 

היו"ר מיכאל איתן:

	אני אקרא את הכול עוד הפעם ונצביע. 

	"הצעת חוק מימון מפלגות (תיקון מס' 28) (השתתפות בחובות לאחר התפלגות), התשס"ה-‏2005

	בחוק מימון מפלגות התשל"ג-1973 (להלן החוק העיקרי), בסעיף 13, אחרי סעיף קטן (ג) יבוא: 

	"(ד) (1) חלק שהתפלג מסיעה ישתתף בהחזר חובות המפלגה שאותה סיעה ייצגה בכנסת, באופן יחסי לגובה מימון ההוצאות השוטפות שבשל ההתפלגות נגרע מהסיעה שממנה התפלג; החזר החוב יהיה מתוך ההוצאות השוטפות שלהן החלק שהתפלג זכאי עד לסיום כהונתה של אותה הכנסת, למעט 5% מיחידת מימון אחת כאמור בסעיף 3(ג)  סיפה; פיסקה זו תחול גם אם החלק שהתפלג התמזג עם סיעה אחרת בכנסת. 

קרן וינשל:

	הסרבול של המשפטים הוא בגלל שיש מפלגה וסיעה.  

יצחק לוי:

	 אחרי המילים: "שממנה התפלג", צריך לשים נקודה. 


קרן וינשל:

בחקיקה אין נקודה באמצע משפט, אלא יש רק נקודה ופסיק. 

היו"ר מיכאל איתן:

	 זה בסדר. 

מה זה ה-5%? זה היחידה הקבועה, הראשונה. 

קרן וינשל:

	בדיוק הקבועה, שהם לא יישארו בלי שום דבר. יהיה להם רק 5%. 

היו"ר מיכאל איתן:

	     "(2) חובת ההשתתפות של חלק כאמור בפסקה (1), תחל בתקופה שתחילתה ביום שבו הוא זכאי למימון הוצאות שוטפות, ותסתיים ביום סיום כהונתה של אותה הכנסת". 

יצחק לוי:

	יש פה אמירה כפולה. לא צריך לכתוב עוד הפעם בסעיף (ד)(1): "זכאי עד לסיום כהונתה". 
	
קרן וינשל:

	 אלו שתי משמעויות שונות. בסעיף (ד)(1) זה לעניין הסכום, ואילו בסעיף (ד)(2) זה לעניין מתי החובה לשלם מתוך אותו סכום.  אנחנו השקענו הרבה מחשבה בניסוח של זה. 

היו"ר מיכאל איתן:

	 את (2) היה צריך לשים ב-(ד)(1), אבל זה כל כך מסורבל. 

קרן וינשל:

	אבל זה עדיין שתי משמעויות שונות. סעיף (ד)(1) אומר לגבי הסכום, וסעיף (ד)(2) זה מתי הוא צריך לשלם, ממתי עד מתי. 

היו"ר מיכאל איתן:

	 וגם אם הוא נשאר חייב, זה נגמר. 

קרן וינשל:

	כן, לכן זה מופיע.  

יצחק לוי:

	 בסדר. 

היו"ר מיכאל איתן:

	"(3) רואה החשבון של הסיעה שממנה התפלג חלק, שמונה לפי סעיף 5א, יקבע בהקדם האפשרי את חובות המפלגה לעניין סעיף קטן זה,  בהסתמך על דוחות שערך מבקר המדינה לפי הוראות חוק זה, ולרבות חובות שהתגלו לאחר עריכת הדוחות, וימסור הודעה ליושב ראש הכנסת."

	למה צריך את "והסתמך על דוחות שערך"? מה איכפת לכם?  הוא רוצה לדעת את חובות המפלגה, למה אני צריך להגיד לו על מה הוא צריך להסתמך? 

קרן וינשל:

	כדי שזה יהיה ברור ולא יהיו ויכוחים על זה.

היו"ר מיכאל איתן:

	 ואם החובות הם שונים, ובהסתמכות מגיעים לתוצאה אחרת ובחובות אחרים, למה לנו? 

שאול יהלום:

	קודם לפני שנתנו זכות ערעור לרואה החשבון השני, אז רצינו שכאילו באסמכתה כלפי כל.  

היו"ר מיכאל איתן:

	 לא צריך. צריך לכתוב: "...את חובות המפלגה לעניין סעיף קטן זה."

קרן וינשל:

	זה פשוט לחסוך להם ריבים אחר כך. למה שלא תחסוך את זה כבר עכשיו? 

היו"ר מיכאל איתן:

	 למה אני צריך שזה יהיה בהסתמך על הדוחות? 

קרן וינשל:

	כי זה הדברים הכי מסודרים. 

יצחק לוי:

	ברגע שאת כותבת "ולרבות" אז פותחת את הפתח. 

קרן וינשל:

	זה נכון. המילה "לרבות" הוספה בישיבה הקודמת. 

יצחק לוי:

	אבל, אם את אומרת "לרבות" אז תמחקי את מבקר המדינה,  או שתמחקי את ה"לרבות". 

קרן וינשל:

	בסדר, יהיו עוד קצת מריבות אבל אנחנו ממילא נותנים את זה להכרעת היושב ראש. 


היו"ר מיכאל איתן:

	 לא צריך את כל זה. צריך לכתוב: "... את חובות המפלגה לעניין סעיף קטן זה, וימסור על כך הודעה ליושב ראש הכנסת".  כשכתבת דוחות היית צריכה לכתוב גם מה שהתגלה אחר כך. אנחנו מורידים את הדוחות ואנחנו מורידים את מה שהתגלה. זה יותר פשוט.

קרן וינשל:

	בסדר.  

יצחק לוי:

	צריך לכתוב: וימסור הודעה ליושב ראש הכנסת ולבא כוח הסיעה שהתפלגה, או לבא כוח החלק שהתפלג. 

קרן וינשל:

	בסדר. 

שרית שפיגלשטיין:

	אבל, בהסתמך על איזה דוחות? 

היו"ר מיכאל איתן:

	 לא צריך. 

קרן וינשל:

	הם עוד יריבו, הם יריבו הרבה. 

שרית שפיגלשטיין:

	זה ממילא דוחות שהוא הגיש למבקר המדינה. 

היו"ר מיכאל איתן:

	 שיעשה מה שהוא רוצה, מה זה מעניין אותנו? הוא צריך להוציא דוח רואה חשבון מה הן חובות המפלגות. איך הוא עושה את זה זה בעיה שלו. 

שאול יהלום:

	הרב לוי צודק: ימסור ליושב ראש הכנסת ולבא כוח החלק שהתפלג. 

קרן וינשל:

	בסדר. אני אקרא איך זה יהיה: ... את חובות המפלגה לעניין סעיף קטן זה, וימסור על כך הודעה ליושב ראש הכנסת ולבא כוח החלק שהתפלג. 

היו"ר מיכאל איתן:

	 בסדר. 

	"(4) רואה החשבון של הסיעה שממנה התפלג חלק יאפשר לרואה חשבון מטעם החלק שהתפלג, לעיין במסמכים הנוגעים לחובות המפלגה;..." 

נורית ישראלי:
	
	יש בא כוח ויש רואה חשבון, זה לא אותו בן אדם, שימו לב. 

היו"ר מיכאל איתן:

	 זה ברור שזה לא אותו אדם. 

קרן וינשל:
	
זה ברור. 

יצחק לוי:

	סעיף (4) צריך לכלול אפשרות של הגשת השגה ליושב ראש הכנסת, זה לא כתוב. 

קרן וינשל:

	כתוב: "היתה מחלוקת..."
	
יצחק לוי:

	בזה צריך להתחיל, ואז אתה בא ואומר שהוא - - -

היו"ר מיכאל איתן:

	 לא, מה פתאום? 

קרן וינשל:

	לא, הסדר הוא כזה. 

היו"ר מיכאל איתן:

	 הפוך. הוא צריך להראות לו עוד לפני שיש השגה, הוא צריך להראות לו בכל שלב. 

יצחק לוי:

	אני מציע שזה יהיה הכול לבא כוח כי נניח והוא רוצה שהיועץ המשפטי יסתכל במסמכים ולא רואה החשבון. כלומר, לבא כוח או למי מטעמו. 

היו"ר מיכאל איתן:

	 בסדר. 

קרן וינשל:

	האם אתה רוצה הסתייגות שבמקום רואה חשבון יהיה בא כוח? 


יצחק לוי:

	אני לא רוצה הסתייגות, אני רוצה שזה יהיה פה בסעיף. 

היו"ר מיכאל איתן:

	 הוא רוצה שיהיה כתוב בחוק: רואה החשבון של הסיעה שממנה התפלג חלק, יאפשר לבא כוח החלק שהתפלג או מי מטעמו לעיין במסמכים הנוגעים לחובות המפלגה. 

קרן וינשל:

	אני אעשה מי מטעמו מלכתחילה כי זה יותר נהוג. 

היו"ר מיכאל איתן:

	וכן, היתה מחלוקת בנוגע לסכום חובות המפלגה – תובא המחלוקת להכרעת יושב-ראש הכנסת שיכריע בעניין זה בתוך 30 יום. 
	
קרן וינשל:

	בסדר. 

היו"ר מיכאל איתן:

	"(5) לעניין סעיף קטן זה, "חובות המפלגה" – ההפרש שבין הוצאותיה לבין הכנסותיה, בתקופה שבה החלק שהתפלג או חלק ממנו, היה חלק מהסיעה, וכן לצורך הבחירות לכנסת שאליה נבחר חלק כאמור;  ואולם לא יובאו בחשבון הוצאות שהוציאה מפלגה לשם רכישת זכויות בכנסים הנשארים בידיה לאחר ההתפלגות."

	" תחילה – הוראות חוק זה  יחולו על התפלגות סיעות החל מהכנסת השבע עשרה. " 

	מי בעד העברת החוק לקריאה שנייה ושלישית, מי נגד? מי נמנע? 

ה צ ב ע ה

הצעת חוק מימון מפלגות (תיקון מס' 28) (השתתפות בחובות לאחר התפלגות), של חבר הכנסת שאול יהלום  (פ/3308), אושרה פה אחד להעלאה לקריאה שנייה ושלישית

היו"ר מיכאל איתן:

	תודה רבה, אני מודה לכם. 

נסים זאב:

	אני רוצה הסתייגות שזה יהיה חשב הכנסת במקום היושב ראש. למה צריך להכביד על יושב-ראש הכנסת? 

יצחק לוי:

	יכול להיות שאני אתמוך בך. 	



2. הצעת חוק שירות המדינה (משמעת) (תיקון מס' 10) (החלת הוראות מחוק
זכויות נפגעי עבירה), התשס"ה-2005, של חברות הכנסת זהבה גלאון,אורית נוקד (פ/488),
 אישור לקריאה שנייה ושלישית - הצבעה


היו"ר מיכאל איתן:

	 רבותי, הנושא הבא הוא הצעת חוק שירות המדינה (משמעת)(תיקון מס' 10) (החלת הוראות מחוק זכויות נפגעי עבירה), התשס"ה-2005, של חברות הכנסת זהבה גלאון ואורית נוקד (פ/488). 

קרן וינשל:

	איפה נציג משרד המשפטים? נציגי הנציבות רצו להגיד משהו. 

דורית ואג:

	הם לא הגיעו, אין לי מושג איפה הם. בחוץ אין אף אחד. 

היו"ר מיכאל איתן:

	 הצעת החוק של חברת הכנסת זהבה גלאון מדברת על הליכים משמעתיים בשירות המדינה. בחוק הפלילי אנחנו קבענו שלנפגעי עבירה יש זכויות מסוימות שמלוות אותם בזמן שמתחיל תהליך של אכיפת החוק כנגד מי שפגע בהם. זה מתחיל מהרגע של חקירת העבירה, וזה עובר אחר כך להעמדה לדין ולתהליך המשפט, ולתהליך ריצוי העונש. 

בשינויים מחויבים, אומרת חברת הכנסת זהבה גלאון,  צריך לשמור גם על הזכויות של נפגעי עבירה גם כשמטפלים בהעמדה לדין משמעתי בשירות המדינה בסוגי עבירות, ותיכף נדבר על סוגי העבירות. כמובן שאי אפשר לדבר על בית סוהר כי בשירות המדינה לא מכניסים אנשים לבית סוהר, אי אפשר לדבר על כל מיני דברים שלא קיימים כאן, על עבירות של רצח. אבל יש עבירות שכן יש מקום והיגיון לתת זכות גם לנפגעי עבירה כאשר הפוגע מועמד לדין משמעתי. 

יצחק לוי:

אני לא מבין את סעיף א שבו כתוב כי שר המשפטים באישור ועדת החוקה, חוק ומשפט של הכנסת רשאי לקבוע. האם הוא יקבע בתקנות? 

קרן וינשל:

כן. 

יצחק לוי:

אז צריך לכתוב את זה שזה בתקנות. 

קרן וינשל:

	זה בדרך כלל או בתקנות או בצווים.  זה עניין ניסוחי. אנחנו בדרך כלל לא כותבים בתקנות, אבל ספציפית יכול להיות שכן נכתוב כאן בגלל סעיף ב. 

יצחק לוי:

	 את יכולה לכתוב בכותרת בצד: התקנת תקנות זה וזה וזה. 

היו"ר מיכאל איתן:

	 זה ניסוח של החוק. הניסוחים צריכים להיות אחידים. 

קרן וינשל:

	נוגה היא האורים והתומים שלנו. 

היו"ר מיכאל איתן:

	 היא מסתכלת  ובודקת, ואם נהוג לכתוב תמיד תקנות אז היא תכתוב תקנות. 

יצחק לוי:

	 האם היא עברה כבר על הנוסח? 

קרן וינשל:

	היא עברה על זה לקריאה ראשונה. סעיף א הוא בדיוק כמו שזה היה בקריאה ראשונה, והיא לא רצתה לכתוב תקנות. אבל, אני חושבת שהיא עכשיו כן תרצה לכתוב תקנות בגלל סעיף ב. אבל, זה באמת עניין ניסוחי כי בסעיף ב' כתוב תקנות.  אני אעלה את הנושא הזה בשיחה שלי עם נוגה. גם כך רציתי לדבר איתה על זה. 

היו"ר מיכאל איתן:

	 מישהו פעם עשה מחקר לא ממש מדעי, אבל הוא בדק מה קורה מהרגע שהכנסת מאשרת את החוק בקריאה שנייה ושלישית בכנסת, ועד לרגע שהוא מתפרסם. הוא לקח את החוק שהכנסת אישרה, ואחר כך הוא לקח את החוק לאחר פרסומו ברשומות, איך שהוא מגיע לבית המשפט. הוא מצא שיש הבדלים עצומים. 

יצחק לוי:
	
	איך זה יכול להיות? 

קרן וינשל:

	יש הבדלים ניסוחים. 

יצחק לוי:

	 גם אחרי הקריאה השנייה והשלישית של הכנסת? 

היו"ר מיכאל איתן:

	 יש אחרי הקריאה השנייה והשלישית. 

קרן וינשל:

	לא, אחרי השנייה והשלישית ממש לא. אם יש אז זה ממש לא בסדר.  אם אנחנו רוצים לעשות אפילו תיקון מסכן אנחנו מעלים את זה למליאה. 


היו"ר מיכאל איתן:

	 מישהו עשה פעם בדיקה והוא מצא שיש. 

יצחק לוי:

אז זה לא חוקי. 

היו"ר מיכאל איתן:

 הוא לא דיבר על החוק אלא על המציאות. 

הניסוח הוא על מה שאני עמדתי בישיבה הקודמת, וזה היה שינוי שעשינו כרגע. בהתחלה הם רצו סמכות לשר המשפטים בלתי מוגבלת. כלומר, הוא יקבע, וזה היה באישור ועדת החוקה, חוק ומשפט של הכנסת. אבל מה הוא יקבע,  לא נאמר. אני עמדתי על כך שיהיו דברים שהוא חייב לקבוע, והשאר זה באמת לשיקול דעתו. 

אליעזר כהן:

	לא רק שהוא  חייב לקבוע, אלא שאנחנו נדע עליהם. 

היו"ר מיכאל איתן:

	 הוא יקבע ויביא לאישור. אבל יש תקנות שאנחנו מחייבים אותו להחיל. השאר אם הוא רוצה, הוא יחיל והוא יביא לאישור.  אבל שלא יהיה מצב שתקנות שאנחנו ראינו אותן כתקנות חשובות, הוא יחליט שאת זה הוא לא רוצה. 

זהבה גלאון:

	כמו בדין הפלילי. 

היו"ר מיכאל איתן:

	 עשינו רשימה. 

	אני אקרא עכשיו את החוק. 

	" חוק שירות המדינה(משמעת)(תיקון מס' 10), התשס"ה-‏2005–07–26
	
1. הוספת סעיף 30א בחוק שירות המדינה (משמעת), התשכ"ג-1963, אחרי סעיף 43 יבוא:   "החלת הוראות מחוק זכויות נפגעי עבירה
43א. א. שר המשפטים באישור ועדת החוקה, חוק ומשפט של הכנסת, רשאי
	   לקבוע כי הוראות חוק זכויות נפגעי עבירה, התשס"א-2001 (בסעיף 
              זה החוק), כולן או מקצן ובהתאמות המתחייבות שקבע, יחולו על 
	   הליכים משמעתיים לפי חוק זה. 
         ב. תקנות שעניינן הזכויות המנויות בסעיף קטן זה," 
 
יצחק לוי:

	לגבי סעיף ב,  איזה סעיף קטן? 

קרן וינשל:

	מה שמפורט ב-(1) ו-(2).  סעיף קטן זה סעיף קטן ב. 

היו"ר מיכאל איתן:

	 למטה, להלן מה שנקרא. 

" בהתאמות ובשינויים המתחייבים, יובאו על-ידי השר לאישור ועדת החוקה, חוק ומשפט 
             של הכנסת בתוך 120 ימים מיום קבלתו של סעיף זה – "
	
יצחק לוי:

	 זה לא מובן לי. 

היו"ר מיכאל איתן:

	 בתוך 120 יום הוא צריך להתקין תקנות. 

קרן וינשל:

	לא, הוא צריך להביא את זה אלינו. 

היו"ר מיכאל איתן:

	 אחרי זה הוא יכול להביא עוד תקנות אחרות, אבל את אלו הוא חייב תוך 120 יום. 

קרן וינשל:

	זה המינימום שרוצה הוועדה.  שים לב חבר הכנסת איתן, הוא לא חייב להתקין אותם. הוא חייב להביא אותן אלינו.  אני לא רציתי להגביל את הוועדה. 

היו"ר מיכאל איתן:

	 נכון, ברור. הוא מתקין, הוא חייב להביא לנו, בסדר. 

יצחק לוי:
	
	כלומר, אלו הדברים שאנחנו רוצים לחייב אותו. 
	
היו"ר מיכאל איתן:

	 כן. 

נסים זאב:

	מה קורה אם הוא לא מביא אחרי 120 יום? האם החוק מתבטל? 

קרן וינשל:

	לא, הוא פשוט עובר על החוק. 	

זהבה גלאון:

	השר עובר על החוק. אנחנו צריכים לפקח שהוא מיישם. 


היו"ר מיכאל איתן:

	 אפשר ללכת לבג"ץ ולהגיד לו שהוא חייב לתקן תקנות. 

זהבה גלאון:

	אני העברתי כאן הצעת חוק של תגמולים לנשים מוכות, והשר לא יישם את זה.  עתרתי לבג"ץ לחייב את שר הרווחה ליישם את זה. 

נסים זאב:

	אבל, הוא לא חייב לקבל. 

זהבה גלאון:

	הוא חייב. 

היו"ר מיכאל איתן:

	 לקחנו דברים שהם חובה. יש עוד דברים שהם קיימים שאנחנו לא חייבנו אותו. 

נסים זאב:

	 מה שמחייבים אותו בתוך 120 יום, זה רק על מה שהוא חובה. 

היו"ר מיכאל איתן:

	 כן, על מה שהוא חובה. עברנו סעיף סעיף. 

זהבה גלאון:

	 זה רשימה של 30 סעיפים, עברנו סעיף סעיף ואמרנו שאת זה וזה הוא לא חייב, אלא רק דברים מסוימים. 

היו"ר מיכאל איתן:

	"ׁ(1) תקנות שעניינן עקרונות כללים בדבר מתן זכויות לנפגעי עבירה לפי סעיפים 3 עד 5 
                    לחוק; 
	      (2) תקנות שעניינן זכויותיו של נפגע עבירה בהליך לפי סעיפים 7 עד 9; 11 עד 15; ו-17 
                     עד 18 לחוק."

	אני לא אפרט כעת כי את זה עשינו אתמול כשעברנו סעיף סעיף.  מי בעד העברת החוק לקריאה שנייה ושלישית? 

ה צ ב ע ה

הצעת חוק שירות המדינה (משמעת) (תיקון מס' 10) (החלת הוראות מחוק זכויות
נפגעי עבירה), התשס"ה-2005, של חברות הכנסת זהבה גלאון, אורית נוקד (פ/488),
אושרה פה אחד להעלאה לקריאה שנייה ושלישית.

זהבה גלאון:

	 תודה רבה רבה.  

דורית ואג:

	החוק יהיה במליאה או מחר או מחרתיים, כנראה מחר. נא לעקוב. 

היו"ר מיכאל איתן:

	 עדיף מחר. 

דורית ואג:

	אנחנו עושים מאמץ. 

היו"ר מיכאל איתן:

	 תודה רבה.  הישיבה נעולה. 

הישיבה ננעלה בשעה 9:55.
